৬৬ বছর বয়সে প্রয়াত ওড়িয়া চলচ্চিত্রের কিংবদন্তি অভিনেতা

ওয়েব ডেস্ক: মৃত্যু হল ওড়িয়া চলচ্চিত্র জগতের নামী তারকা উত্তম মহান্তির (Uttam Mohanty)। লিভার সিরোসিসে আক্রান্ত হয়েছিলেন তিনি। চিকিৎসা চলছিল মেদান্ত হাসপাতালে, সেখানেই ৬৬ বছর বয়সে শেষ নিঃশ্বাস ত্যাগ করেন জনপ্রিয় অভিনেতা। মহান্তির মৃত্যু ওড়িশার শিল্পজগতের অপূরণীয় ক্ষতি, বললেন রাজ্যের মুখ্যমন্ত্রী মোহন চরণ মাঝি (Mohan Charan Majhi)। অভিনেতার শেষকৃত্য পূর্ণ রাষ্ট্রীয় মর্যাদায় পালিত হবে বলে ঘোষণা করেছেন তিনি।

শোকপ্রকাশ করে সোশ্যাল মিডিয়ায় মুখ্যমন্ত্রী লেখেন, “ওড়িয়া ফিল্ম ইন্ডাস্ট্রিতে উত্তম মহান্তি ছিলেন পথপ্রদর্শক নক্ষত্রের মতো। দুই দশকের বেশি সময় ধরে একচ্ছত্র নায়ক ছিলেন তিনি। ওড়িয়া শিল্পের তিনি একজন আইকন ছিলেন। ওড়িয়া, বাংলা এমনকী হিন্দি ছবিতে অভিনয় করে ওড়িয়া ফিল্ম ইন্ডাস্ট্রিকে তিনি নতুন উচ্চতায় নিয়ে গিয়েছিলেন। মহান্তির মৃত্যু ওড়িশার শিল্পজগতের অপূরণীয় ক্ষতি।”

আরও পড়ুন: মৃত্যু হলে স্ত্রী, পোষ্যের কী হবে ভেবে ভয় পেতেন, অভিনেতা সহ তিনজনেরই দেহ উদ্ধার

বিজেপির জাতীয় সহ সভাপতি এবং কেন্দ্রপাড়ার সাংসদ বৈজয়ন্ত পান্ডা অভিনেতার মৃত্যুতে শোকপ্রকাশ করেছেন এবং তাঁর পরিবারের প্রতি সমবেদনা জানিয়েছেন।

চার দশকের কেরিয়ারে ১৩০টির বেশি ছবিতে অভিনয় করেছেন মহান্তি। অভিনয় জীবন শুরু হয়েছিল ১৯৭৭ সালে সাধু মেহেরের ‘অভিমান’ ছবি দিয়ে। পরবর্তী কালে ‘ডান্ডা বালুঙ্গা’ এবং ‘কী জিতে কী হারে’র মতো হিট ছবি দিয়েছেন। ৩০টির মতো বাংলা ছবিতে অভিনয় করেছেন মহান্তি। ‘নয়া জহের’ নামে একটি হিন্দি ছবিতেও দেখা গিয়েছে তাঁকে। ১৯৯৯ সালে জয়দেব পুরস্কার পেয়েছেন অভিনেতা। ২০১২ সালে পেয়েছেন ওড়িশা লিভিং লেজেন্ড সম্মান। এছাড়া ওড়িশা স্টেট ফিল্ম অ্যাওয়ার্ড পেয়েছেন একাধিকবার।

দেখুন অন্য খবর: